સામાન્ય રીતે એરપોર્ટ હાઇ સિક્યોરિટી ઝોનમાં આવે છે. ટર્મિનલની આસપાસ કડક સુરક્ષા વ્યવસ્થાના ભાગરૂપે જડબેસલાક સુરક્ષા વ્યવસ્થા હોવી જોઇએ. જેથી ફેરિયાઓ કે અન્ય કોઇ બહારની વ્યક્તિ પ્રવેશી શકે નહીં, પરંતુ ઇન્ટરનેશનલ એરપોર્ટ જાણે કે સાંજ પડે પિકનિક પ્લેસ બની જાય છે. આજુબાજુના રહેવાસીઓ એરપોર્ટની લોનમાં ટહેલવા ઉપરાંત પિકનિક મનાવે છે. તો સાથે સાથે ફુગ્ગાવાળા વગેરે તેમની વસ્તુ વેચવા આસપાસ ફરતા રહેવાના કારણે પ્રવાસીઓની સુરક્ષા વ્યવસ્થા પર ખતરો ઊભો થઇ શકે તેમ છે. એરપોર્ટ પર કાર્ગો, પ્રવાસી અને એરક્રાફટની સંખ્યામાં દિન-પ્રતિદિન વધારો થઇ રહ્યો છે. ગત વર્ષે ૬,૪૯,૦૦૦ પ્રવાસીઓની અવરજવર રહી હતી.